རབ་རྟོག་བརྩམས་སྒྲུང་ཁྲོད་དུ་སྲོག་ཆགས་དང་རྩྭི་ཤིང་སོགས་ལ་མིའི་འདུ་ཤེས་དང་བསམ་བློ།སྐད་ཆ་བཅས་ལྡན་པར་བྱས་ནས་མིའི་བྱ་སྤྱོད་ཤུགས་སུ་བསྟན་པར་བྱས་པ་ནི་རབ་རྟོག་གི་སྣང་བརྙན་ཞེས་འབོད་པས།གཏམ་པད་མའི་ཚལ་གྱི་ཟློས་གར་ལས་མི་སྣའི་སྣང་བརྙན་དེ་དམ་ཆོས་ལ་རྩེ་གཅིག་ཏུ་མཉམ་སུ་ལེན་པའི་རབ་བྱུང་བའམ་ནང་ཆོས་ཀྱི་ལྟ་སྤྱོད་མཚོན་བྱེད་བྱས་ཡོད།མི་སྣའི་གཤིས་ཀ་སློང་བསྐྲུན་བྱ་རྒྱུ་ལས་མི་སྣའི་ལས་དབང་ཤུགས་ཆེན་གྱིས་བརྗོད་ཡོད་པ།དཔེར་ན།དྲང་སྲོང་དོན་ཀུན་གྲུབ་པ།བྲམ་ཟེའི་ཁྱེའུ་པད་མ་དགྱེས་པ།གསེར་སྦྲང་འདབ་ཡངས་སོགས་འཁོར་བ་སྙིང་བོ་མེད་པ་ལ་ངེས་འབྱུང་སྐྱེས་ནས་ཐར་བ་དོན་གཉེར་ལ་འབད་པས་མཚོན།མེ་ཏོག་ལྡུམ་རའི་ནང་གི་ཀླན་ཀ་ཞེས་པའི་བརྩམས་སྒྲུང་འདིར་རྩོམ་པ་པོས་ལྡུམ་རའི་ནང་གི་མེ་ཏོག་ཁ་ཤས་ཀྱི་རྩོད་པའི་མེ་ལོང་ལས་གསལ་བའི་མེ་ཏོག་ཁ་ཤས་ཀྱི་གཤིས་ཀ་སློང་སྐྲུན་བྱས་ཡོད་ཏེ།མི་གཤིས་ནི་བརྩམས་སྒྲུང་གི་མཐར་ཐུག་གི་ཟབ་ཚད་ཡིན་ཞེས་པ་ལྟར་མིའི་གཤིས་རྒྱུད་ཇི་འདྲ་ཡིན་པ་རྟོག་འཇུག་བྱ་རྒྱུ་ནི་བརྩམས་སྒྲུང་གི་གཡོལ་དུ་མེད་པའི་བརྗོད་གཞི་ཞིག་ཡིན།བརྩམས་སྒྲུང་མི་འདྲ་བའི་མི་སྣའི་གཤིས་ཀ་ལ་ཟླུམ་གཟུགས་ཀྱི་གཤིས་ཀ་ཅན་དང་།ལེབ་གཟུགས་ཀྱི་གཤིས་ཀ་ཅན།ཟུར་ཐོན་པའི་གཤིས་ཀ་ཅན་སོགས་སུ་དབྱེ་བ་མཛད་ཡོད་ཅིང་།ད་དུང་མི་སྣ་འབྲི་བར་ཕྱོགས་གཉིས་སུ་དགར་རུང་སྟེ།གཅིག་ནི་མི་སྣའི་ལས་དབང་བརྗོད་པ་དང་ཅིག་ཤོས་ནི་མི་སྣའི་གཤིས་ཀ་འབྲི་བ།གཞུང་ལུགས་འདི་ཚད་གཞིར་སྤྱད་ནས་བརྩམས་སྒྲུང་གཉིས་ཀྱི་མི་སྣའི་སྣང་བརྙན་ལ་བཅོལ་ན།གཏམ་པདྨའི་ཚལ་གྱི་ཟློས་གར་ཁྲོད་ཀྱི་མི་སྣའི་གཤིས་ཀ་བཞེངས་བསྐྲུན་བྱས་པ་ནི་ལེབ་གཟུགས་ཅན་དང་མི་སྣའི་ལས་དབང་བརྗོད་པ་གཙོ་ཆེ།དཔེར་ན།མི་སྣ་གཙོ་བོ་གསེར་སྦྲང་འདབ་ཡངས་ནི་ན་ཚོད་གཞོན་པ།ཤེས་རབ་དར་བ།བློ་ཁོག་ཡངས་བ།གསར་འགྲོགས་མེད་པ།རྒྱུ་བ་ལྷོད་པ།གཏོང་ལ་དགའ་བ་དང་གཡུ་སྦྲང་ངག་སྙན་ནི་གཏོང་ཕོད་ཆེ་བ།ཕན་སེམས་ལྡན་པ།ངང་རྒྱུད་འཇམ་པ།ཆོས་ལ་དཀར་བ།གཡོ་རྒྱུད་མེད་པ།ཕྲག་དོག་དང་སེར་སྣ་ཆུང་བ་ཡིན་ཞེས་པས་མི་སྣར་ཡ་རབས་སྤྱོད་བཟང་གི་སྐྱོན་གང་ཡང་མེད་པ་ལྟ་བུའི་གཤིས་ཀའི་ངོས་གཅིག་ཁོ་ན་ལས་མི་གསལ་ཕྱིར།སྒྱུ་རྩལ་བརྩམས་ཆོས་ཁྲོད་ཀྱི་མི་སྣའི་གཤིས་ཀ་ཆིག་རྐྱང་བ་ཙམ་ལས་ཐུན་མིན་གྱི་རང་གཤིས་བཞེངས་བསྐྲུན་བྱས་མེད།མེ་ཏོག་ལྡུམ་རའི་ནང་གི་ཀླན་ཀ་ལས་མི་སྣའི་གཤིས་ཀ་བཞེངས་བསྐྲུན་བྱས་པ་ནི་ཟུར་ཐོན་པའི་གཤིས་ཀ་ཅན་ཡིན་ལ་མི་སྣའི་ལས་དབང་བརྗོད་པ་དེ་མ་ཡིན་པར་གཤིས་ཀ་འབྲི་བ་ཡིན་པ།དཔེར་ན།ཧ་ལོ་མེ་ཏོག་ནི་ཕྲག་དོག་ཆེ་ཞིང་ཁ་ཡག་ངོ་དགའ་ལ་དགའ་བ།ང་མཐོ་ང་ཆེའི་སེམས་པ་དང་མཐོ་འདོད་གྲགས་འདོད་ལ་མོས་པ།གཞན་ལ་ཁྱད་གསོད་དང་དམའ་འབེབས་བྱེད་མཁན་ཞིག་ཡིན་པ།ཧ་ལོའི་ལོ་མ་རྣམས་ཟིང་ཟིང་དུ་ལངས་ཤིང་།མེ་ཏོག་གི་འདབ་མ་ནི་སྨུག་པོར་གྱུར་ནས་སྐད་གསར་མཐོན་པོས།སེ་བ་སེར་ཆུང་ལྐོག་མདའ་མ་འཕེན་ཨང་།།རྐྱེན་གཅིག་མེད་པར་ན་ཚ་གང་ནས་ལངས།།མེ་གཅིག་མེད་པར་དུ་བ་གང་ནས་ཐོན།།ཁྱེད་ཀྱིས་ང་ལ་ཟུར་ཟ་བྱེད་པ་ནི།།བློ་ཆུང་ཕྲག་དོག་ལངས་བའི་རྟགས་མཚན་རེད།།ང་རྒྱལ་ཞེ་སྡང་ཅི་ཙམ་བྱས་གྱུར་ཀྱང་།།མཛེས་ལྡན་ཧ་ལོའི་མཛངས་ཡོན་འཕྲོག་མི་ཐུབ།།ཞེས་པ་དང་དཀར་མདངས་འཕྲོ་བའི་ཧ་ལོའི་མེ་ཏོག་ནི།།ཀུན་གྱི་ཡིད་དབང་འགུག་པའི་ལྕགས་ཀྱུ་ཡིན།།ལྡུམ་ར་འདི་ན་ཧ་ལོ་མེད་གྱུར་ན།།མེ་ཏོག་ལྡུམ་རའི་མིང་ནི་ག་ལ་ཐོབ།།ད་དུང་ཁྱེད་དང་འདྲ་བའི་རྩྭ་སྙིགས་མང་སྐྱེས་ཀྱང་།།མཛེས་ལྡན་ཧ་ལོར་འགྲན་ཟླ་ག་ལ་ཐུབ།།ཞེས་པ་སོགས་སྤྱི་ཚོགས་སྟེང་གི་ཡོན་ཏན་ཅུང་ཟད་ཡོད་པ་རྒྱུར་བྱས་ནས་མཐོ་བ་ལ་ཕྲག་དོག་དང་མཉམ་པ་ལ་འགྲན་འཛུགས་པ།དམའ་ལ་ཁྱད་གསོད།མཐོ་འདོད་ཆེ་འདོད་ཁོ་ན་ལྷུར་ལེན་པའི་ཐ་ཤལ་སྐྱེས་བུའི་མཚོན་བྱེད་དུ་གྱུར་ཡོད།དེ་བཞིན་ཐག་ཁྱུད་མེ་ཏོག་ནི་ཡིན་མིན་གྱི་དབྱེ་བ་ཤེས་བཞིན་དུ་རང་གི་ཁེ་གྱོང་ལ་དམིགས་ནས་བདེན་ལུགས་སྦས་ཏེ་གཅམ་གསག་ཟོལ་ཚིག་སྨྲ་བ།མཐོ་ས་ལ་ངོ་དགའ་དང་དམའ་ས་ལ་ཁྱད་གསོད།བྱ་བའི་འགྱུར་ལྡོག་དང་བསྟུན་ནས་བྱ་བ་སྒྲུབ་པའི་རང་ཚུགས་ཤོར་ཞིང་ལངས་ཕྱོགས་མེད་པ།གཞན་བརྟེན་ལ་དགའ་བ་ཞིག་ཡིན་པ།མེ་ཏོག་ཁྲ་ཐིག་ནི་གཞན་རྣམས་དང་བསྡུར་ན་བདེན་ལུགས་འཛིན་ཞིང་།སྙིང་སྟོབས་ཡོད་པའི་དྲང་བདེན་ལ་དགའ་བ་ཅན་ཞིག་ཡིན་ཡང་།ཨ་མ་གཡུ་སྒྲོན་ལྟ་བུའི་རྒྱབ་བརྟེན་མེད་ན་བདེན་ལུགས་ཁར་འབྱིན་མི་ཐུབ་མཁན་ཞིག་ཡིན་པའི་མཚོན་བྱེད་དུ་གྱུར་ཡོད།ཧད་ཏ་མཚལ་ཀ་ནི་བསམ་པ་བཟང་ཡང་བདེན་དོན་མཐར་འཁྱོལ་མི་ཐུབ་མཁན་གྱི་མཚོན་བྱེད་དུ་གྱུར་ཡོད།མེ་ཏོག་ལྡུམ་རའི་ནང་གི་ཀླན་ཀ་ལས་རྩོམ་གྱི་མི་སྣ་མེ་ཏོག་རྣམས་ལ་རང་ཉིད་ཀྱི་གཤིས་ཀ་ཆེས་གསལ་ཞིང་འབྱོར་ལ་སྤྱི་ཚོགས་ཀྱི་རང་གཤིས་ཀྱང་ཡོད་པ་ཅན་དུ་བཞེངས་བསྐྲུན་བྱས་པར་སྣང་།